केरल में कोविड-19 के 12,288 नए मामले, मास्क ठीक से नहीं पहनने पर विधायकों की खिंचाई
बता दें कि अगस्त में ओणम त्योहार के बाद केरल में एक समय प्रतिदिन कोविड-19 के 30 हजार से अधिक नए मामले सामने आ रहे थे लेकिन, अब संक्रमण के नए मामलों में लगातार गिरावट देखी जा रही है।
तिरुवनंतपुरम: केरल में बृहस्पतिवार को कोविड-19 से 141 और मरीजों की मौत के बाद मृतकों की तादाद 25,952 हो गई है। राज्य में इसके अलावा महामारी के 12,288 नए मामले सामने आने के साथ ही कोरोना वायरस से संक्रमित लोगों की कुल संख्या बढ़कर 47,63,722 हो गई। राज्य के स्वास्थ्य विभाग ने एक विज्ञप्ति में यह जानकारी दी। विज्ञप्ति के मुताबिक राज्य में कोविड-19 के उपचाराधीन मरीजों की संख्या 1,18,744 है। केरल में बीते 24 घंटे के दौरान कोविड-19 के 15,808 मरीज संक्रमणमुक्त भी हुए, जिससे राज्य में इस जानलेवा वायरस के संक्रमण को मात देने वालों की संख्या बढ़कर 46,18,408 हो गई है। विज्ञप्ति में कहा गया कि केरल में बीते 24 घंटे के दौरान 99,312 नमूनों की कोविड-19 संबंधी जांच हुई। विज्ञप्ति के अनुसार राज्य के 14 जिलों में से एर्णाकुलम में सर्वाधिक 1,839 नए मामले सामने आए। इसके बाद त्रिशूर में 1,698, तिरुवनंतपुरम में 1,435 जबकि कोझिकोड में कोरोना वायरस संक्रमण के 1,033 नए मामले सामने आए। बता दें कि अगस्त में ओणम त्योहार के बाद केरल में एक समय प्रतिदिन कोविड-19 के 30 हजार से अधिक नए मामले सामने आ रहे थे लेकिन, अब संक्रमण के नए मामलों में लगातार गिरावट देखी जा रही है। राज्य में कुल 3,77,128 लोगों को निगरानी में रखा गया है, जिसमें से 14,684 लोग विभिन्न अस्पतालों में पृथक-वास में हैं।वहीं, केरल विधानसभा के अध्यक्ष एम बी राजेश ने विधायकों से सदन के भीतर फेस मास्क ठीक ढंग से पहनने का आग्रह किया। उन्होंने कहा कि यह निजी स्वतंत्रता का मुद्दा नहीं है बल्कि कोविड वैश्विक महामारी के मद्देनजर सभी की सुरक्षा से जुड़ा है। यह कहते हुए कि वह बार-बार सदस्यों को ठीक से मास्क पहनने की जरूरत के बारे में याद दिलाने के लिए मजबूर हैं, अध्यक्ष ने कहा कि आजकल कई प्रमुख सदस्यों के लिए इस संबंध में निर्देश का उल्लंघन करना एक प्रथा बन गई है। उन्होंने सदन की कार्यवाही के बीच में कहा, “लोग यह सब देख रहे हैं। मास्क पहनना व्यक्तिगत स्वतंत्रता का मामला नहीं है बल्कि ऐसा मुद्दा है जो सभी लोगों के स्वास्थ्य को प्रभावित करता है। मीडिया भी हर दिन इस ओर इशारा करती है।”अध्यक्ष ने यह भी याद दिलाया कि विधायकों के इस तरह के कार्यों को लोगों के प्रति गैर-जिम्मेदार व्यवहार के रूप में देखा जाएगा। पिछले सत्र के दौरान भी विस अध्यक्ष ने सदस्यों को कोरोना वायरस संक्रमण से खुद को बचाने के लिए मास्क पहनने की आवश्यकता की याद दिलाई थी।